Document ID: 32004D0930

KOMISSION PÄÄTÖS,
tehty 28 päivänä joulukuuta 2004,
yhteisön osallistumisesta jäsenvaltioiden valvonta-, tarkastus- ja seurantaohjelmien täytäntöön panemiseksi suunnittelemista toimista aiheutuvien menojen rahoitukseen vuonna 2004 (toinen erä)
(tiedoksiannettu numerolla K(2004) 5310)
(2004/930/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön rahoitusosuudesta jäsenvaltioiden kalastuksenvalvontaohjelmille 29 päivänä huhtikuuta 2004 annetun neuvoston päätöksen 2004/465/EY (1) ja erityisesti sen 6 artiklan 1 kohdan,
sekä katsoo seuraavaa:
(1)
Jäsenvaltiot ovat toimittaneet komissiolle 1 päivän tammikuuta 2004 ja 31 päivän joulukuuta 2004 välistä aikaa koskevat kalastuksenvalvontaohjelmansa sekä näiden ohjelmien toteuttamisesta aiheutuviin menoihin myönnettävää yhteisön rahoitusosuutta koskevat hakemuksensa.
(2)
Yhteisön rahoitusta voidaan myöntää rahoituspyynnöille, jotka koskevat päätöksen 2004/465/EY 4 artiklassa lueteltuja toimia.
(3)
On syytä vahvistaa kullekin jäsenvaltiolle vuodeksi 2004 yhteisön tukikelpoisiin menoihin myönnettävän rahoitusosuuden enimmäismäärät ja yhteisön rahoitusosuuden taso päätöksen 2004/465/EY 4 artiklaan sisältyvien toimien osalta sekä edellytykset, joilla yhteisö korvaa jäsenvaltion menot.
(4)
Jäsenvaltioiden on päätöksen 2004/465/EY 8 artiklan mukaisesti sitouduttava menoihinsa 12 kuukauden kuluessa sen vuoden päättymisestä, jona tämä päätös on annettu niille tiedoksi. Niiden on myös noudatettava mainitun päätöksen hankkeiden aloittamista ja korvaushakemusten jättämistä koskevia säännöksiä.
(5)
Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde
Tässä päätöksessä vahvistetaan yhteisön rahoitusosuuden enimmäismäärä kullekin jäsenvaltiolle, yhteisön rahoitusosuuden taso ja edellytykset, joilla rahoitusosuus voidaan myöntää päätöksen 2004/465/EY 4 artiklassa tarkoitettuihin toimiin.
2 artikla
Sähköiset paikannuslaitteet
1. Sähköisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusalukseen asentamisesta aiheutuvat tukikelpoiset menot voivat olla enintään 4 500 euroa alusta kohti liitteessä 1 vahvistetuissa rajoissa.
2. Edellä 1 kohdassa säädetyn 4 500 euron rajoissa yhteisön rahoitusosuus on ensimmäisten 1 500 euron osalta 100 prosenttia.
3. Yhteisön rahoitusosuus tukikelpoisista menoista on 1 500 euron ja 4 500 euron välillä alusta kohti olevien menojen osalta enintään 50 prosenttia menoista.
4. Sähköisten paikannuslaitteiden on täytettävä alusten satelliittiseurantajärjestelmää koskevista yksityiskohtaisista säännöistä 18 päivänä joulukuuta 2003 annetussa komission asetuksessa (EY) N:o 2244/2003 (2) vahvistetut vaatimukset.
3 artikla
Uusi teknologia ja tietoverkot
Kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien tietokonelaitteiden ja tietoverkkojen hankinnasta, asentamisesta ja teknisestä tuesta aiheutuviin menoihin voidaan myöntää yhteisön rahoitusosuus, jonka suuruus on 50 prosenttia tukikelpoisista menoista liitteessä II vahvistetuissa rajoissa. Kerguéleninsaarilla sijaitsevaan tutkasatelliittitietoja vastaanottavaan ja käsittelevään asemaan liittyvien investointien osalta rahoitusosuus on kuitenkin 40 prosenttia tukikelpoisista menoista liitteessä II vahvistetuissa rajoissa.
4 artikla
Uuden teknologian pilottihankkeet
1. Kalastustoimien valvonnan parantamiseksi toteutettaviin uuden teknologian käyttöönottoa koskeviin pilottihankkeisiin liittyviin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä III vahvistetuissa rajoissa.
2. Pilottihankkeiden on noudatettava kalastustoimia koskevien tietojen sähköiseen toimittamiseen ja kaukohavaintojärjestelmään liittyvien kokeiluhankkeiden edellytyksistä 18 päivänä elokuuta 2003 annetussa komission asetuksessa (EY) N:o 1461/2003 (3) säädettyjä edellytyksiä.
5 artikla
Koulutus
Kalastusalan valvonta-, tarkastus- ja seurantatehtävistä vastaavien virkamiesten koulutus- ja vaihto-ohjelmista aiheutuneisiin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä IV vahvistetuissa rajoissa.
6 artikla
Tarkastusjärjestelmiä ja tarkkailijoita koskevat pilottihankkeet
1. Tarkastusjärjestelmiä ja tarkkailijoita koskevista pilottihankkeista aiheutuneisiin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä V vahvistetuissa rajoissa.
2. Hankkeissa on noudatettava erityisesti kalastuksen tahattomia valassaaliita koskevista toimenpiteistä sekä asetuksen (EY) N:o 88/98 muuttamisesta 26 päivänä huhtikuuta 2004 annetussa neuvoston asetuksessa (EY) N:o 812/2004 (4) säädettyjä edellytyksiä.
7 artikla
Menojen arviointi
Yhteisen kalastuspolitiikan valvontaa koskevien menojen arviointijärjestelmän täytäntöönpanosta aiheutuneisiin menoihin voidaan myöntää rahoitusosuus, jonka suuruus on 50 prosenttia tukikelpoisista menoista liitteessä VI vahvistetuissa rajoissa.
8 artikla
Seminaarit ja tiedotusvälineet
Sellaisista aloitteista aiheutuneisiin menoihin, joihin sisältyy seminaarien järjestämistä ja tiedotusvälineiden käyttöä tavoitteena parantaa kalastajien ja muiden toimijoiden, kuten tarkastajien, virallisten syyttäjien ja tuomareiden, sekä suuren yleisön tietoisuutta vastuuttoman ja laittoman kalastuksen torjunnan ja yhteisen kalastuspolitiikan sääntöjen noudattamisen tärkeydestä, voidaan myöntää rahoitusosuus, jonka suuruus on 75 prosenttia tukikelpoisista menoista liitteessä VII vahvistetuissa rajoissa.
9 artikla
Kalastuksen valvonnassa käytettävät partioalukset ja ilma-alukset
Jäsenvaltioiden toimivaltaisten viranomaisten kalastustoimien valvonnassa ja seurannassa käyttämien alusten ja ilma-alusten hankintaan ja nykyaikaistamiseen liittyviin menoihin voidaan myöntää liitteessä VIII vahvistetuissa rajoissa rahoitusosuus, jonka suuruus on:
-
50 prosenttia unioniin 1 päivänä toukokuuta 2004 liittyneille jäsenvaltioille aiheutuneista tukikelpoisista menoista,
-
25 prosenttia muille jäsenvaltioille aiheutuneista tukikelpoisista menoista.
10 artikla
Korvaushakemukset
Menoja koskevien korvaushakemusten ja ennakkojen maksamista koskevien hakemusten on oltava neuvoston päätöksen 2004/465/EY 12 ja 13 artiklan ja liitteessä I olevan C osan mukaisia.
11 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä joulukuuta 2004.

Labels: 19
5
8
6
12